**МИНИСТЕРСТВО НА ИНОВАЦИИТЕ И РАСТЕЖА**

**УСЛОВИЯ ЗА КАНДИДАТСТВАНЕ**

**за предоставяне на безвъзмездна финансова помощ по**

**програма „Конкурентоспособност и иновации в предприятията“**

**2021-2027 г.**

**Процедура чрез директно предоставяне на безвъзмездна финансова помощ BG16RFPR001-1.014 „Улесняване на достъпа до капиталово финансиране** [**на МСП с цел подкрепа на тяхното устойчиво развитие и конкурентоспособност чрез подпомагане дейността на Изпълнителна агенция за насърчаване на малките и средните предприятия (ИАНМСП)**](https://www.mig.government.bg/wp-content/uploads/2024/07/selection-criteria_northern_regions_bg-7.pdf)**“**

[1. Наименование на програмата: 3](#_Toc122094218)

[2. Наименование на приоритета: 3](#_Toc122094219)

[3. Наименование на процедурата: 3](#_Toc122094220)

[4. Измерения по кодове: 3](#_Toc122094221)

[5. Териториален обхват: 3](#_Toc122094222)

[6. Цели на предоставяната безвъзмездна финансова помощ по процедурата и очаквани резултати: 4](#_Toc122094223)

[7. Индикатори: 5](#_Toc122094224)

[8. Общ размер на безвъзмездната финансова помощ по процедурата и разпределение по региони: 6](#_Toc122094225)

[9. Минимален (ако е приложимо) и максимален размер на безвъзмездната финансова помощ за конкретен проект: 6](#_Toc122094226)

[10. Процент на съфинансиране: 7](#_Toc122094227)

[11. Допустими кандидати: 7](#_Toc122094228)

[12. Допустими партньори (ако е приложимо): 8](#_Toc122094229)

[13. Дейности, допустими за финансиране: 8](#_Toc122094230)

[14. Категории разходи, допустими за финансиране: 12](#_Toc122094231)

[14.1. Условия за допустимост на разходите 13](#_Toc122094232)

[14.2. Допустими разходи 15](#_Toc122094233)

[14.3. Недопустими разходи 16](#_Toc122094234)

[15. Допустими целеви групи (ако е приложимо): 18](#_Toc122094235)

[16. Приложим режим на минимални/държавни помощи (ако е приложимо): 18](#_Toc122094236)

[17. Хоризонтални политики: 20](#_Toc122094237)

[18. Продължителност на процедурата: 21](#_Toc122094238)

[19. Ред за оценяване на проектните предложения: 21](#_Toc122094239)

[20. Критерии и методика за оценка на проектните предложения: 22](#_Toc122094240)

[21. Начин на подаване на проектните предложения/концепциите за проектни предложения: 24](#_Toc122094241)

[22. Списък на документите, които се подават на етап кандидатстване: 25](#_Toc122094242)

[23. Краен срок за подаване на проектните предложения: 27](#_Toc122094243)

[24. Адрес за подаване на проектните предложения/концепциите за проектни предложения: 28](#_Toc122094244)

[25. Допълнителна информация 28](#_Toc122094245)

[26. Приложения към Условията за кандидатстване: 30](#_Toc122094246)

## 1. Наименование на програмата:

Програма „Конкурентоспособност и иновации в предприятията“ 2021-2027 (ПКИП)

## 2. Наименование на приоритета:

Приоритет 1. Иновации и растеж

Специфична цел: RSO1.3. Засилване на устойчивия растеж и конкурентоспособността на МСП и създаване на работни места в МСП, включително чрез продуктивни инвестиции (ЕФРР)

## 3. Наименование на процедурата:

Улесняване на достъпа до капиталово финансиране на МСП с цел подкрепа на тяхното устойчиво развитие и конкурентоспособност чрез подпомагане дейността на Изпълнителна агенция за насърчаване на малките и средните предприятия (ИАНМСП)

## 4. Измерения по кодове:

**Измерение 1 – Област на интервенция**

**024** **-** Специализирани услуги на МСП и групи от МСП (включително услуги за управление, маркетинг и проектиране)

**Измерение 2 — Форма на финансиране**

**01.** Безвъзмездни средства

**Измерение 6 - Допълнителни тематични области във връзка с ЕСФ+**

**09.** Не се прилага.

**Измерение 7 - Равенство между половете във връзка с ЕСФ+, ЕФРР, КФ и ФСП**

**03.** Неутралност по отношение на пола

## 5. Териториален обхват:

Дейностите и резултатите от настоящата процедура следва да се осъществяват и ползват на територията на Република България.

Част от дейностите може да се изпълняват извън територията на страната, включително извън територията на Съюза, при условие че допринасят за целите на програмата/процедурата съгласно чл. 63, пар. 4 от Регламент (ЕС) 2021/1060.

## 6. Цели на предоставяната безвъзмездна финансова помощ по процедурата и очаквани резултати:

**Цел на процедурата**

Целта на процедура BG16RFPR001-1.014 „Улесняване на достъпа до капиталово финансиране [на МСП с цел подкрепа на тяхното устойчиво развитие и конкурентоспособност чрез подпомагане дейността на Изпълнителна агенция за насърчаване на малките и средните предприятия (ИАНМСП)](https://www.mig.government.bg/wp-content/uploads/2024/07/selection-criteria_northern_regions_bg-7.pdf)“ е подобряване на достъпа до финансиране чрез капиталовите пазари на МСП чрез реализиране на дейности от страна на Изпълнителната агенция за насърчаване на МСП.

**Обосновка**

Подкрепата за достъпа на малките и средни предприятия (МСП) до финансиране чрез капиталовите пазари и намаляването на зависимостта им от традиционното банково кредитиране е основен приоритет на Европейския съюз. В този контекст продължава изпълнението и надграждането на Съюза на капиталовите пазари (Capital Markets Union, CMU) – стратегическа инициатива на Европейската комисия, стартирала през 2015 г. и обновена чрез план за действие през 2020 г., с цел изграждане на дълбок, ефективен и интегриран капиталов пазар в ЕС. Актуалният фокус на CMU е насочен към насърчаване на публичното листване, подобряване на достъпа на МСП до капитал, опростяване на процедурите по емитиране на ценни книжа и създаване на благоприятна регулаторна и пазарна среда за частни инвестиции в подкрепа на иновации, дигитализация и устойчив растеж.

Възможностите за финансиране на МСП в България чрез капиталовия пазар са свързани както с прилагането на новата европейска регулаторна рамка, включително инициативи като Listing Act, така и с изпълнението на национални политики за насърчаване на алтернативни форми на финансиране, като пазарът за растеж BEAM, платформите за дялово финансиране и други инструменти, насочени към подобряване на достъпа на МСП до капитал

Развитието на капиталовия пазар като източник на растеж за българските предприятия е сред приоритетите в Националната стратегия за малките и средните предприятия 2021-2027 г. Това включва създаване на условия за листване при облекчени условия, които позволяват на МСП да привличат капитал ефективно и прозрачно.

През октомври 2018 г. стартира пилотна ваучерна схема по линия на оперативна програма „Иновации и конкурентоспособност“ 2014-2020 за подпомагане на МСП при подготовката им за листване на регулиран пазар. Инициативата изигра важна демонстрационна и подготвителна роля и подчерта нуждата от по-нататъшното ѝ развитие.

В края на същата година Българска фондова борса (БФБ) получи одобрение за създаване на специализиран пазар за растеж — BEAM (Bulgarian Enterprise Accelerator Market). С това БФБ се присъедини към мрежата от лицензирани пазари за растеж на МСП в Европейския съюз, която към 2025 г. включва над 10 подобни платформи, сред които Euronext Growth, First North в Скандинавия и други национални пазари, създадени в рамките на MiFID II.

Целта на BEAM, както и на сходните европейски платформи, е да осигури на МСП облекчен регулаторен режим, по-ниски административни и финансови бариери в сравнение с регулираните пазари, като същевременно предлага основните предимства на публичния статут — повишена видимост, доверие от инвеститорите и по-добър достъп до капитал.

Към 2025 г. друга важна и допълваща възможност за достъп до частен капитал е платформата за колективно дялово финансиране (equity crowdfunding). Тя предоставя на ранни и растящи компании алтернативен канал за набиране на средства от широк кръг инвеститори, като същевременно насърчава иновации, пазарна валидация и привличане на допълнителни инвестиции. Развитието и популяризирането на този модел следва също да бъде приоритет в политиките за подкрепа на МСП.

С мярката се цели подобряване на достъпа на българските малки и средни предприятия до капиталовите пазари чрез предоставяне на пакет от специализирани услуги, свързани с подготовката за листване и последващо емитиране на ценни книжа. Предвижда се насърчаване на диверсификацията на източниците на финансиране в зависимост от етапа на развитие на предприятията, както и укрепване на капиталовия пазар като устойчив механизъм за икономически растеж и инвестиции. Основен акцент се поставя върху повишаване на конкурентоспособността на МСП чрез подобрена пазарна видимост, достъп до инвеститорски интерес и възможности за постигане на растежа.

**Очакваните резултати**

Очаква се мярката да доведе до нарастване на интереса на МСП към пазарно-ориентирани форми на финансиране, включително първично публично предлагане, частни пласирания и платформи за колективно финансиране. Предвижда се стимулиране на процесите по листване и емитиране чрез намаляване на административната и финансовата тежест за предприятията. Допълнително, мярката цели привличане на допълнителни частни инвестиции, включително такива от институционални и международни източници. Очакван е и положителен ефект върху ликвидността, прозрачността и доверието в българския капиталов пазар в съответствие с актуалните приоритети на Европейския съюз.

Допълнителен ефект от мярката е, че същата косвено подкрепя развитието на практики за финансиране на бизнеса чрез капиталовите пазари и насърчава по-голяма осведоменост сред МСП относно алтернативни методи за набиране на капитал.

## 7. Индикатори:

Управляващият орган (УО) на ПКИП ще следи за постигането и отчитането на  **приложимите за процедурата индикатори, като предвидените дейности следва да допринасят за постигането им** с оглед доказване/измерване степента на постигане на Специфична цел: RSO1.3. Засилване на устойчивия растеж и конкурентоспособността на МСП и създаване на работни места в МСП, включително чрез продуктивни инвестиции (ЕФРР), Приоритет 1 „Иновации и растеж”, както и ефекта от изпълнението на дейностите по проекта, предвидени за подкрепа.

**Изпълнението на проекта следва да допринесе за постигане на един или повече от следните индикатори:**

**1. Показатели/индикатори по програмата**

**За продукт:**

Подпомагани предприятия (в т.ч.: микро-, малки, средни, големи предприятия) – в региони в преход;

Подпомагани предприятия (в т.ч.: микро-, малки, средни, големи предприятия) – в по-слабо развити региони.

Подпомагани предприятия чрез безвъзмездни средства– в региони в преход;

Подпомагани предприятия чрез безвъзмездни средства– в по-слабо развити региони.

**Предвидените дейности следва да допринасят за постигането на един или повече от посочените по-горе индикатори.**

В т. „Индикатори“ от Формуляра за кандидатстване конкретният бенефициент трябва да включи всички индикатори, които отговарят на предвидените дейности (за регион в преход и по-слабо развити региони), с посочена целева стойност за всеки от тях. Посочените целеви стойности на индикаторите са прогнозни и при обективни обстоятелства подлежат на мотивирано изменение, съгласно Раздел VIII Изменение на Административния договор от Условията за изпълнение.

При подаването на информация в рамките на междинните отчети и финалния отчет по процедурата ИАНМСП следва да предоставя данни и информация за целите на отчитане на приложимите по процедурата индикатори.

Във връзка с коректното попълване на отделните индикаторите, конкретният бенефициент следва да се запознае с **Приложение 4** „Описание на приложимите по процедурата индикатори“.

## 

## 8. Общ размер на безвъзмездната финансова помощ по процедурата и разпределение по региони:

**Общият размер на безвъзмездната финансова помощ** по настоящата процедура чрез директно предоставяне BG16RFPR001-1.014 „Улесняване на достъпа до капиталово финансиране [на МСП с цел подкрепа на тяхното устойчиво развитие и конкурентоспособност чрез подпомагане дейността на Изпълнителна агенция за насърчаване на малките и средните предприятия (ИАНМСП)](https://www.mig.government.bg/wp-content/uploads/2024/07/selection-criteria_northern_regions_bg-7.pdf)“е: **1 883 464,29 лева (963 000 евро).**

Изхождайки от спецификите на процедурата и от дейностите, които ще бъдат обект на подкрепа, е предвидено следното разпределение за по-слабо развити региони и региони в преход:

|  |  |  |  |
| --- | --- | --- | --- |
| **Категория регион** | **Общ размер на безвъзмездната финансова помощ** | **Средства от Европейския фонд за регионално развитие** | **Национално съфинансиране** |
| **Регион в преход**  (Югозападен регион) | ‬ 1 256 249,56 лв.  642 310,20 евро | 879 374,69 лв. 449 617,14 евро | 376 874,87лв.  192 693,06 евро |
| **По-слабо развити региони**  (Регионите извън Югозападен регион**[[1]](#footnote-1)**) | ‬627 214,73 лв.  320 689,80 евро | ‬533 132,52 лв.  272 586,33 евро | ‬94 082,21 лв.  48 103,47 евро |
| **Общо** | **‬1 883 464,29 лв.**  **963 000 евро** | **1 412 507,21 лв.**  **722 203,47 евро** | **470 957,08 лв.**  **240 796,53 евро** |

## 9. Минимален (ако е приложимо) и максимален размер на безвъзмездната финансова помощ за конкретен проект:

По процедурата няма изискване за **минимален размер** на безвъзмездната финансова помощ.

**Максималният размер** на безвъзмездна финансова помощ е **1 883 464,29 лева (963 000 евро).**

Бюджетът по процедурата следва да се превалутира по фиксинга на БНБ за 1 евро – 1.95583 лева към датата на обявяване.

## 10. Процент на съфинансиране:

**Максималният интензитет** на безвъзмездната финансова помощ по настоящата процедура е 100%.

## 11. Допустими кандидати:

**Допустим кандидат** по процедурата, по смисъла на чл. 25, ал. 1, т. 2 от Закона за управление на средствата от европейските фондове при споделено управление (ЗУСЕФСУ) и чл. 2, т. 2 от ПМС № 23 от 13.02.2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 – 2027 г (ПМС № 23/2023 г.), е **Изпълнителна агенция за насърчаване на малките и средните предприятия (ИАНМСП)**, с БУЛСТАТ: 131304835. ИАНМСП е одобрена от Комитета за наблюдение на ПКИП 2021-2027 като **конкретен бенефициент**, който може да получи безвъзмездна финансова помощ по настоящата процедура за изпълнение на допустимите дейности, посочени в т. 13 от Условията за кандидатстване.

Изпълнителната агенция за насърчаване на малките и средните предприятия е агенция към министъра на иновациите и растежа, създадена с цел да изпълнява държавната политика за насърчаване на предприемачеството, развитието и интернационализацията на малките и средните предприятия в страната, като основната цел в областта на интернационализацията е оказване на подкрепа на българските предприятия за тяхното успешно интегриране в европейската и световна икономика и разширяване на присъствието им на целевите пазари.

В изпълнение на чл. 25, ал. 2 от ПМС 23/2023 г. конкретният бенефициент разполага с необходимите финансови ресурси и механизми за покриване на оперативните разходи и разходите за поддръжка по операциите, включващи инвестиции в инфраструктура или производствени инвестиции, за да се гарантира тяхната финансова устойчивост. В т. „Допълнителна информация, необходима за оценка на проектното предложение“ от Формуляра за кандидатстване, конкретният бенефициент следва задължително да представи информация, че разполага с необходимите финансови ресурси и механизми[[2]](#footnote-2), позволяващи да се изпълнят предложените в проектното предложение дейности и да се гарантира тяхната финансова устойчивост.

Конкретният бенефициент трябва да е директно отговорен за изпълнението на дейностите по проекта, а не да действа в качеството на посредник.

**ВАЖНО: Крайни получатели на подкрепата в резултат от изпълнението на дейностите по настоящата процедура са микро, малки и средни предприятия.**

## 12. Допустими партньори (ако е приложимо):

Конкретният бенефициент изпълнява проекта по настоящата процедура чрез директно предоставяне на безвъзмездна финансова помощ самостоятелно, без участието на партньори.

## 13. Дейности, допустими за финансиране:

Проектното предложение и включените в него дейности следва да съответстват на принципа за ефективност и ефикасност и да водят до постигане на целта на процедурата при най-адекватно съотношение между очакваните разходи и ползи.

Допустими дейности са тези, които имат за свой основен предмет постигането на целта на процедурата чрез директно предоставяне и за постигане на целите на Приоритет 1. „Иновации и растеж“, Специфична цел: RSO1.3. Засилване на устойчивия растеж и конкурентоспособността на МСП и създаване на работни места в МСП, включително чрез продуктивни инвестиции (ЕФРР).

Предоставяната помощ може да обхваща следните допустими дейности:

**I. Структуриране и изпълнение на мярка, насочена към подкрепа на МСП** за подготовка и емитиране на ценни книжа (акции) на регулиран пазар или на пазар за растеж на малки и средни предприятия или подготовка за стартиране на процедура за набиране на капитал на платформа за колективно дялово финансиране.

**Във връзка с реализиране на посочената дейност, конкретният бенефициент ИАНМСП ще има ангажимент да:**

1) Изготви пакет документи[[3]](#footnote-3) за кандидатстване;

2) Извършва оценка на заявленията за подкрепа от страна на МСП и да сключва договори с одобрените крайни получатели;

3) Осъществява мониторинг и контрол на извършените от страна на МСП дейности;

4) Възстановява разходи към крайни получатели МСП.

**ВАЖНО:** При структурирането и изпълнението на мярката ИАНМСП ще следва да спазва разпоредбите на приложимото европейско и национално законодателство, в т.ч. Регламент (ЕС) № 2021/1060, Регламент (ЕС) № 2021/1058, Регламент (ЕС) № 2023/2831, ЗУСЕФСУ и ПМС № 23/2023 г.

За изпълнението на тези ангажименти, ИАНМСП може да назначи служители или да избере външен изпълнител, както и комбинация от двете. В случай на комбинация, с оглед недопускане на двойно финансиране, една и съща по своя обхват конкретна задача в рамките на Дейност I следва да бъде възложена или на външен/ни изпълнител/и, или на персонал, назначен от ИАНМСП.

Когато бенефициентът възлага изпълнението на дейности по процедурата на трети лица това следва да се извършва на пазарни цени. Условията за състезателност, прозрачност, недискриминационност и безусловност на тръжни процедури, които гарантират постигането на пазарна цена, са определени в т. 89-т. 96 от Известие на Комисията относно понятието за държавна помощ (2016/C 262/01).

**Подкрепата към крайните получатели МСП следва да е насочена към подобряване на достъпа до финансиране чрез капиталови пазари/платформа за колективно финансиране. В тази връзка при структурирането на мярката ИАНМСП следва да предвиди като допустими за ползване от страна на МСП следните видове услуги, обособени по категории (т. 1 – т. 3), както следва:**

1. Осигуряване на консултантски услуги по подготовка за емитиране на ценни книжа:

- юридически услуги,

- счетоводни услуги,

- услуги за предварителна оценка за готовност за листване/набиране на капитал;

- услуги по преобразуване;

2. Услуги за организиране и провеждане на представяне/информационна кампания на МСП пред индивидуални и институционални инвеститори:

- организиране на представяния (срещи с потенциални индивидуални и институционални инвеститори);

- изготвяне на кратки представяния по информацията, включена в проспектите – уебсайт, брандинг, реклама.

3. Услуги, свързани с процеса по емитиране на ценни книжа/акции:

*По отношение на регулирания пазар и пазар за растеж BEAM:*

- изготвяне на документ за допускане/проспект за целите на публичното предлагане на акции;

- съдействие при провеждане на процедурата по публично предлагане на акции;

*По отношение на платформата за колективно дялово финансиране:*

- Изготвяне на оценка на МСП;

- Pitch Deck с ключова информация за бизнеса, финансови отчети, анализ на пазара и стратегия за растеж;

- Изготвяне на основен информационен документ.

ВАЖНО: Гореописаните услуги по т. 3 следва задължително да бъдат извършвани от лицензирани инвестиционни посредници, членове на Българска фондова борса и посочени в Списъка на инвестиционните посредници на интернет страницата на Комисията за финансов надзор или от лица, получили статут на Съветници на пазар BEAM и посочени в Списък на съветниците на пазар BEAM на интернет страницата на БФБ.

Подкрепата към крайните получатели МСП за изпълнение на услугите по т. 3 може да включва и покриване на такси към Централен депозитар АД, Българска фондова борса АД, оператор на платформа за колективно дялово финансиране и Комисията за финансов надзор, съгласно тарифите на съответните институции.

Конкретният бенефициент ИАНМСП може да заложи допълнителни изисквания и ограничения по отношение на изпълнението на услугите по т. 1-3.

**II. Дейности, свързани с организация и управление на проекта.**

В обхвата на тези дейности попадат и дейностите за одит на проекта, дейностите, свързани с публичност, визуализация, информация и комуникация, както и дейностите за ползване на консултантски услуги за подготовка/разработване на документация за предвидените по проекта обществени поръчки.

**ВАЖНО:** Конкретният бенефициент е пряко отговорен за управлението на проекта и осигуряването на качественото изпълнение на заложените дейности. Той следва да предвиди достатъчно добри механизми за вътрешна оценка и контрол, както и за мониторинг на напредъка и предприемането на корективни мерки при необходимост. Задълженията на лицата, пряко ангажирани с дейности по изпълнението и/или управлението на проекта, трябва недвусмислено да произтичат от дейностите по проектното предложение. Изискванията, на които трябва да отговарят членовете на Екипа за организация, управление и изпълнение на проекта с оглед на функциите и задълженията, определени за съответната позиция в екипа, се посочват и описват в т. „Екип“ от Формуляра за кандидатстване.

**ВАЖНО:** Конкретният бенефициент следва да представи описание на методите за изпълнение на всяка една дейност, нейната последователност и основанията за избора й, времеви график, вкл. и методите за осъществяване на вътрешен мониторинг и осигуряване на устойчивост на резултатите в т. „План за изпълнение/Дейности по проекта“ от Формуляра за кандидатстване. Изпълнението на дейностите, включени в т. „План за изпълнение/Дейности по проекта“ и т. „Бюджет“ от Формуляра за кандидатстване следва да започне веднага след подписване на договора за предоставяне на БФП съгласно посочената последователност, предвид очакваните резултати, и в изпълнение на времевия график. В случай на забавяне на изпълнението на дейностите или неспазване на последователността им, конкретният бенефициент следва да уведоми Ръководителя на УО в рамките на 5 работни дни относно причините за закъснението, както и коригиращите мерки, които са предприети в изпълнение на включените в т. „План за изпълнение/Дейности по проекта“ и тяхната последователност.

Конкретният бенефициент следва да предвиди сроковете съгласно чл. 62, ал. 1 от ЗУСЕФСУ, свързани с верификацията и плащането от страна на Управляващия орган на подадените междинни отчети. В тази връзка междинни и окончателни плащания ще се извършват след верифициране с цел потвърждаване допустимостта на извършените разходи и **при наличие на физически и финансов напредък на проекта.**

Бенефициентът се задължава да сключи договорите с изпълнителите до 12 месеца от датата на влизане в сила на договора за предоставяне на финансовата помощ. Срокът спира да тече[[4]](#footnote-4) в случаите на обжалване на процедурите за определяне на изпълнител или при прекратяване на обявените процедури. Неспазването на посочения срок може да доведе до прекратяване на договора за безвъзмездна помощ. Посоченият срок спира да тече при прекратяване на обявените процедури. При условие, че случаите на прекратяване на процедурите поставят под риск усвояването на средствата от програмата, Управляващият орган може да прекрати едностранно договора за безвъзмездна помощ.

**ВАЖНО:** Конкретният бенефициент няма право да подава проектно предложение за вече реализирани дейности, финансирани със средства от ЕФСУ или чрез други фондове и инструменти на Европейския съюз, както и с други публични средства, различни от тези на кандидата, за същите дейности, за финансирането на които кандидатства по настоящата процедура.

**За да бъдат допустими дейностите, трябва да отговарят на следните условия:**

- да са в съответствие с разпоредбите на Регламент (ЕС) 2021/1060;

- да съответстват на предвиденото в програма „Конкурентоспособност и иновации в предприятията“ 2021-2027 г., да гарантират постигането на целта на настоящата процедура и да осигуряват ефективен принос за постигането на целите на Програмата;

- да са извършени от допустимия конкретен бенефициент и в рамките на общата продължителност на операцията;

- да са в съответствие с хоризонталните принципи съгласно чл. 9 от Регламент (ЕС) 2021/1060[[5]](#footnote-5);

- да съответстват на изискванията на европейското и националното законодателство в сферата на обществените поръчки при спазване на принципите на прозрачност, пропорционалност, равно третиране и недискриминация при осигурена конкуренция на най-широка основа;

- да се реализират в рамките на наличния бюджет и да имат ясни и реалистични количествени резултати.

## 14. Категории разходи, допустими за финансиране:

Без да противоречи на разпоредбите и правилата, описани в Регламент (ЕС) 2021/1060, ЗУСЕФСУ, съответната подзаконова нормативна уредба, уреждаща национални правила за допустимост на разходите за средствата от Европейските фондове при споделено управление, приложимото право на Европейския съюз и българското законодателство и, за да бъдат признати за допустими по проекта, разходите трябва да отговарят и на изискванията, предвидени в настоящите Условия за кандидатстване.

При предоставяне на безвъзмездна финансова помощ по процедурата ще бъдат взети под внимание само допустимите разходи, извършени законосъобразно, детайлно описани по-долу. Допустимите разходи трябва да се основават на европейското и българското законодателство и да са в съответствие с предвидените дейности. Разходите, необходими за изпълнение на допустимите дейности, следва да са в съответствие с ПМС № 86 от 1 юни 2023 г. за определяне на национални правила за допустимост на разходите по програмите, финансирани от Европейските фондове при споделено управление, за програмен период 2021 – 2027 г. (ПМС № 86/2023 г.)

**ВАЖНО:** При попълване на т. „Бюджет“ от Формуляра за кандидатстване, конкретният бенефициент следва да заложи всички предвидени по проекта разходи (преки разходи и непреки разходи за организация и управление), съответстващи и обвързани с конкретните допустими дейности по проекта и описани в проектното предложение. За общо допустими разходи по проекта се считат всички предвидени разходи в бюджета – преки допустими разходи и непреки разходи за организация и управление, обхванати от единна ставка.

*Непреките разходи за организация и управление на проекта се предоставят под формата на финансиране с единна ставка, която се определя чрез прилагане до 7 % към допустимите преки разходи по проекта в съответствие с чл. 54, буква а) от Регламент (ЕС) 2021/1060.*

**ВАЖНО:** По време на оценката на проектното предложение е възможно да бъдат установени обстоятелства, които да налагат промяна в бюджета (т. „Бюджет“ от Формуляра за кандидатстване). Възможните изменения на бюджета не могат да доведат до увеличаване размера на исканата безвъзмездна помощ, посочена в т. 8 „Общ размер на безвъзмездната финансова помощ по процедурата и разпределение по региони“ от Условията за кандидатстване по-горе. Управляващият орган може да извърши корекции в т. „Бюджет“ от Формуляра за кандидатстване във връзка с установени в процеса на оценката недопустими и/или необосновани разходи и/или на конкретния бенефициент се предоставят указания и срок за отстраняване на установените нередовности, непълноти и/или несъответствия.

## 14.1. Условия за допустимост на разходите

За да бъдат допустими разходите по процедурата, трябва да отговарят на следните условия:

1. Да са необходими за изпълнението на проекта и да отговарят на принципите за добро финансово управление - икономичност, ефикасност и ефективност на вложените средства.

С оглед определяне на реалистичността на предвидените разходи (ако такива са заявени) за дълготрайни материални активи (ДМА) и дълготрайни нематериални активи (ДНА), конкретният бенефициент следва да приложи към Формуляра за кандидатстване оферта от производител/доставчик с предложена цена за активите (ДМА и ДНА).

Горепосочените документи са индикативни и служат за оценка на реалистичността на заложените в бюджета на проектното предложение разходи за ДМА и ДНА. Заложените разходи следва да съответстват на представените пазарни цени, като е допустимо увеличение до 15 % от стойността на представената оферта за активи (ДМА и ДНА).

**ВАЖНО:** Оценката на допустимостта на разходите за придобиване на дълготрайни материални и нематериални активи, посочени в бюджета на проекта, ще бъде извършвана съгласно чл. 50 и чл. 51 от Закона за корпоративно и подоходно облагане.

Допълнително, разходите за доставка, монтаж, инсталиране, изпитване и въвеждане в експлоатация на ДМА/ДНА са допустими само в случай, че са включени в общата стойност на съответния/те актив/и, посочен/и в бюджета.

2. Да бъдат извършени след датата на подаване на Формуляра за кандидатстване и до изтичане на крайния срок, определен за представяне на финалния отчет за изпълнение на дейностите по проекта.

Разходооправдателните документи, свързани с изпълнението на допустимите по проекта дейности, следва да бъдат издадени в периода на допустимост на разходите - след датата на подаване на Формуляра за кандидатстване[[6]](#footnote-6) и до изтичане на крайния срок, определен за представяне на финалния отчет за изпълнение. Плащанията могат да бъдат извършени и след края на изпълнение на дейностите по проекта, но не по-късно от крайния срок, определен за представяне на финалния отчет.

3. За разходите да е налична адекватна одитна следа съгласно минималните изисквания на [Приложение XIII от Регламент (ЕС) 2021/1060](https://web.apis.bg/e.php?i=692338&b=1) в съответствие с чл. 57, ал. 1, т. 7 от ЗУСЕФСУ, включително да са спазени изискванията за съхраняване на документите по [чл. 82 от Регламент (ЕС) 2021/1060](https://web.apis.bg/e.php?i=692338&b=1#p12486184).

4. Да са действително платени (т.е. да е платена цялата стойност на представените фактури или други първични счетоводни документи, включително стойността на ДДС), по банков път или в брой, не по-късно от датата на подаване на междинния/финалния отчет по проекта от страна на бенефициента. Разходи, подкрепени с протоколи за прихващане, не се считат за допустими.

5. Да са отразени в счетоводната документация на бенефициента чрез отделни счетоводни аналитични сметки по проекта или в отделна счетоводна система.

6. Да могат да се установят и проверят, да бъдат подкрепени от оригинални разходо-оправдателни документи.

7. Да са за реално доставени ДМА, ДНА и извършени услуги на основа на договори, които са сключени при спазване изискванията на националното и европейското законодателство за възлагане на обществени поръчки и/или договори за предоставяне на безвъзмездни средства на крайните получатели, сключени при спазване на изискванията на ЗУСЕФСУ и ПМС № 23/2023 г.

8. Да са в изпълнение на посочените в т. 13 от настоящите Условия за кандидатстване допустими дейности.

9. Да не са финансирани със средства от ЕФСУ или чрез други фондове и инструменти на Европейския съюз, както и с други публични средства, различни от тези на кандидата, за същите разходи, за финансирането на които кандидатства по настоящата процедура.

10. Да са в съответствие с категориите разходи, включени в Административния договор за предоставяне на безвъзмездна финансова помощ.

**ВАЖНО:** Относно третирането на ДДС конкретният бенефициент следва да се запознае с Указание на министъра на финансите за третиране на данък върху добавената стойност като допустим разход при изпълнение на проекти по програмите, финансирани от Европейския фонд за регионално развитие (ЕФРР), Европейския социален фонд плюс (ЕСФ+), Кохезионния фонд (КФ), Фонда за справедлив преход (ФСП) и Европейския фонд за морско дело, рибарство и аквакултури (ЕФМДРА), Фонд "Убежище, миграция и интеграция" (ФУМИ), Фонд "Вътрешна сигурност" (ФВС), програмата по Инструмента за финансова подкрепа за управлението на границите и визовата политика (ИУГВП), както и на средствата за финансиране на подхода "Водено от общностите местно развитие" от Европейския земеделски фонд за развитие на селските райони (ВОМР) на ЕС, за програмен период 2021 – 2027 г. (**Приложение 6** към Условията за кандидатстване).

## 14.2. Допустими разходи

**Допустими са следните групи разходи, свързани с изпълнение на допустимите дейности по процедурата:**

**I. Преки разходи:**

**1) Разходи за възстановяване на средства на крайни получатели - МСП в изпълнение на мярката по Дейност I;**

**Разходите по т. 1) включват само тези, които се предоставят чрез ИАНМСП на крайните получатели** **(МСП),** в т.ч.:

1.1. Разходи за консултантски услуги по подготовка за емитиране на ценни книжа;

1.2. Разходи за организиране и провеждане на представяне/информационна кампания на МСП пред индивидуални и институционални инвеститори;

1.3. Разходи, свързани с процеса по емитиране на ценни книжа/акции;

1.4. Разходи за покриване на такси към Централен депозитар АД, Българска фондова борса АД, оператор на платформа за колективно дялово финансиране и Комисията за финансов надзор, съгласно тарифите на съответните институции.

**ВАЖНО:** Основание за възстановяване на разходи към крайните получатели е наличие на:

- успешно набран капитал чрез първично публично предлагане на емисия на регулиран пазар или на пазар BEAM;

или

- успешно приключила процедура по набиране на капитал, посредством платформа за колективно финансиране.

**2) Разходи, свързани с подготовката, изпълнението, мониторинга и контрола на мярката по Дейност I:**

2.1. Разходи за дълготрайни материални активи (ДМА);

2.2. Разходи за дълготрайни нематериални активи (ДНА);

2.3. Разходи за услуги;

2.4. Разходи за персонал, участващ пряко в подготовката, изпълнението, мониторинга и контрола на мярката по Дейност I.

**ВАЖНО:** **В случай, че за изпълнението на Дейност I ИАНМСП назначава персонал[[7]](#footnote-7), разходите за възнаграждения са допустими само за служители, участващи пряко в структурирането и изпълнението на мярката по Дейност I, назначени на трудови договори или на служебно правоотношение за срока на изпълнение на проекта.**

**Възлагането на дейностите и размерът на възнагражденията на служителите на ИАНМСП следва да отговарят на изискванията посочени в чл. 7 на Постановление на Министерски съвет № 86 от 1 юни 2023 година за определяне на национални правила за допустимост на разходите по програмите, финансирани от Европейските фондове при споделено управление, за програмен период 2021 – 2027 г.**

Разходите за възнаграждения включват брутната заплата на всяко наето лице, както и осигурителните вноски за сметка на работодателя и отчита правото на наетите лица да ползват законоустановен годишен отпуск, както и отпуск при временна неработоспособност в съответствие с разпоредбите на приложимото национално законодателство в областта.

**ВАЖНО:** Разходите по т. 2.1, 2.2. и 2.3. следва да са пряко необходими за изпълнение на допустимата по проекта Дейност I.

**II. Непреки разходи:**

**1)** Разходи за организация и управление на проекта.

**ВАЖНО:**Непреките разходи по т. II се предоставят под формата на финансиране с единна ставка, определена в размер до 7 % от преките допустими разходи по проекта съгласно чл. 54, т. а) от Регламент (ЕС) 2021/1060. За да бъде приложена единната ставка, организацията и управлението по проекта не следва да бъдат възложени изцяло на външен за бенефициента изпълнител. Разходите за организация и управление на проекта следва да са извършени съгласно действащото законодателство.

В обхвата на разходите по т. II. 1 попадат включително **и** разходите за одит на проекта; тези, свързани с публичност, визуализация, информация и комуникация, както и за ползването на консултантски услуги за подготовка/разработване на документация за предвидените по проекта обществени поръчки.

Допълнително, разходите трябва да съответстват на разходите, посочени в т. „Бюджет“ от Формуляра за кандидатстване. В т. „Екип“ от Формуляра за кандидатстване следва да се попълни информация относно членовете на Екипа за организация, управление и/или изпълнение на проекта при съобразяване с функциите и задълженията, определени за съответната позиция в екипа.

**ВАЖНО:** Докладът за външен одит, изготвен от регистриран одитор, се прилага към искането за окончателно плащане и обхваща всички разходи, извършени при изпълнение на Административния договор. Доклад за външен одит е приложим при финален отчет за проекти с безвъзмездната финансова помощ над 750 000 евро (1 466 872,50 лв.).

**ВАЖНО:** **Разходите по процедурата следва да се планират и отчитат спрямо различните категории региони (регион в преход и по-слабо развити региони).**

**14.3. Недопустими разходи**

Независимо от гореизброените условия за допустимост на разходите, за недопустими ще се считат всички разходи, които са в противоречие с правилата на Европейските фондове при споделено управление и тези в областта на държавните помощи (Регламент (ЕС) 2021/1060, Регламент (ЕС) 2021/1058, Регламент (ЕС) 2023/2831, ЗУСЕФСУ и ПМС № 86/2023 г.).

**Специфични недопустими разходи:**

В допълнение, към общите недопустими разходи съгласно приложимото законодателство, по настоящата процедура чрез директно предоставяне на безвъзмездна помощ за недопустими се считат и следните видове разходи:

• разходи за дейности, чието изпълнение е физически завършено, или е изцяло осъществено преди подаването на проектното предложение, независимо дали всички свързани плащания са извършени;

• разходи за дейности, извършени след изтичане на крайния срок за изпълнение на дейностите по проекта;

• разходи за закупуване на компютърно оборудване и софтуер за административни нужди;

• разходи за дейности, които вече са финансирани от други публични източници;

• разходи за придобиване на ДМА и/или ДНА втора употреба;

• разходи за строително-монтажни работи (СМР);

• разходи за закупуване на земя и сгради;

• с цел гарантиране в максимална степен спазването на принципа за „ненанасяне на значителни вреди”[[8]](#footnote-8), по процедурата няма да се подкрепят разходи за:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии[[9]](#footnote-9);

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

• разходи за принос в натура;

• разходи за възстановим ДДС;

• разходи за банкови такси и комисионни;

• разходи за загуби от обмяна на валута;

• непредвидени разходи (глоби, санкции, неустойки, лихви по търговски вземания/ задължения и др.);

• разходи за покриване на възможни бъдещи загуби или дългове;

• разходи за консултантски услуги за разработване на проектното предложение;

• разходи за дейности, които попадат в забранителните режими съгласно Регламент (ЕС) № 2021/1060, Регламент (ЕС) № 2021/1058 и Регламент (ЕС) № 2023/2831;

• разходи, които се отнасят за дейности, които не са описани във Формуляра за кандидатстване или за които, от представеното описание, не може да се прецени за коя проектна дейност се отнасят и/или дали съответната дейност е допустима;

• всички други разходи, които не са сред посочените като допустими в Условията за кандидатстване.

Управляващият орган може да нанесе корекции както във Формуляра за кандидатстване, така и в бюджета на проекта, във връзка с установени в процеса на оценката недопустими дейности и разходи и/или на конкретния бенефициент се дават указания и му се поставя срок за отстраняване на несъответствието.

## 15. Допустими целеви групи (ако е приложимо):

Крайни получатели на подкрепата по настоящата процедура са българските микро, малки и средни предприятия, съгласно Закона за малките и средните предприятия (ЗМСП)[[10]](#footnote-10).

## 16. Приложим режим на минимални/държавни помощи (ако е приложимо):

Съгласно чл. 107, параграф 1 от Договора за функциониране на Европейския съюз (ДФЕС) държавна помощ е „всяка помощ, предоставена от държава-членка или чрез ресурси на държава-членка, под каквато и да било форма, която нарушава или заплашва да наруши конкуренцията чрез поставяне в по-благоприятно положение на определени предприятия или производството на някои стоки, доколкото засяга търговията между държавите-членки“.

Според постоянната съдебна практика на Съда на ЕС „Предприятие“ се определя като субект, предоставящ стоки и услуги на пазара, независимо от правния си статут и начина на финансиране.

Конкретният бенефициент по настоящата процедура е Изпълнителна агенция за насърчаване на малките и средните предприятия. Поради тази причина при предоставянето на финансовите средства и извършването на оценката на държавната помощ не са налице елементите „икономическо предимство” и „въздействие върху конкуренцията и търговията“, тъй като ИАНМСП не осъществява дейност на пазар, на който се осъществява търговия между държави-членки.

Предвид това, подпомагането по процедурата не следва да се разглежда като попадащо в обхвата на чл. 107, параграф 1 от ДФЕС и не представлява държавна/минимална помощ.

Допълнително, в рамките на Дейност I. „**Структуриране и изпълнение на мярка, насочена към подкрепа на МСП** за подготовка и емитиране на ценни книжа (акции) на регулиран пазар или на пазар за растеж на малки и средни предприятия или подготовка за стартиране на процедура за набиране на капитал на платформа за колективно дялово финансиране.“ ИАНМСП ще създаде мярка за предоставяне на подкрепа на микро, малки и средни предприятия. По отношение на предприятията, крайни получатели на помощта, подкрепяни по мярката, ще бъде прилаган режим „минимална помощ” (de minimis) съгласно Регламент (ЕС) № 2023/2831 на Комисията от 13 декември 2023 г. относно прилагането на членове 107 и 108 от Договора за функционирането на Европейския съюз към помощта „de minimis”.

По отношение на тази дейност, при която ще е налице предоставяне на помощ на крайните получатели (МСП) под режим минимална помощ (de minimis) съгласно Регламент (ЕC) 2023/2831 на Комисията, ИАНМСП се явява администратор на помощта и като такъв следва да осигури пълно съответствие с приложимия режим по минимални помощи, както и да изпълни задължението си на администратор, произтичащи от Закона за държавните помощи и други приложими нормативни актове, включително за уведомяване на министъра на финансите (посочено и в чл. 8 (2) от Административния договор). Във връзка с посоченото, са изготвени Указания за извършване на преценка на съответствието на микро, малки и средни предприятия с правилата за отпускане на минимална помощ (**Приложение 12.1**), които следва да бъдат приложени от страна на ИАНМСП.

По отношение на крайните получатели на помощта (МСП) по Дейност I., ИАНМСП се задължава да разработи схема за помощ “de minimis”, която да изпълнява всички условия на Регламент (ЕC) 2023/2831 и която да съгласува предварително, преди стартиране, с Министерство на финансите. Бенефициентът се задължава да разработи ясни, прозрачни и общодостъпни правила за участие.

Като *администратор на помощ „de minimis“* по отношение на предприятията, крайни получатели на помощта ИАНМСП следва да попълни данните за отпуснатите след 31 декември 2025 г. помощи de minimis в Eвропейския регистър на минималните помощи (eAidRegister) в евро, съгласно сроковете, указани в Закона за държавните помощи.

Допълнително, Управляващият орган ще осъществява последващ контрол за спазването на правилата и процедурите по минимални помощи в Европейския съюз и в Република България след отпускането на безвъзмездна финансова помощ по настоящата процедура.

## 17. Хоризонтални политики:

**При изпълнение на проекта конкретният бенефициент се задължава да спазва хоризонтални принципи, заложени в чл. 9 на Регламент (ЕС) 2021/1060 на Европейския парламент и на Съвета:**

- зачитането на основните права и спазването на Хартата на основните права на Европейския съюз[[11]](#footnote-11);

- равенството между мъжете и жените, интегрирането на принципа на равенство между половете и отчитането на социалните аспекти на пола;

- недопускане на всякаква дискриминация, основана на пол, расов или етнически произход, религия или вероизповедание, увреждане, възраст или сексуална ориентация;

- достъпност за хората с увреждания (вкл. спазване правата и принципите, залегнали в Конвенцията на ООН за правата на хората с увреждания[[12]](#footnote-12));

- целта за насърчаване на устойчивото развитие, посочена в член 11 от ДФЕС, като се отчитат целите на ООН за устойчиво развитие, Парижкото споразумение и принципа за „ненанасяне на значителни вреди“.

Принципът за „ненанасяне на значителни вреди“ изисква проектното предложение по настоящата процедура да НЕ води до значителни вреди за следните шест екологични цели:

1) смекчаване на изменението на климата;

2) адаптиране към изменението на климата;

3) устойчиво използване и опазване на водните и морските ресурси;

4) преход към кръгова икономика;

5) предотвратяване и контрол на замърсяването;

6) защита и възстановяване на биологичното разнообразие и екосистемите.

Допълнително, с цел гарантиране в максимална степен на спазването на принципа за „ненанасяне на значителни вреди“, няма да се подкрепят:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

Определение и допълнителна информация относно спазването на принципа за „ненанасяне на значителни вреди” са представени в **Приложение 5** към Условията за кандидатстване.

**ВАЖНО:** Спазването на заложените хоризонтални принципи ще се проследява, както следва:

- при подаване на проектното предложение, конкретният бенефициент декларира съответните обстоятелства в раздел „E-Декларации” от Формуляра за кандидатстване (**Приложение 1**);

- в края на изпълнението на проекта, конкретният бенефициент следва задължително да представи информация във финалния отчет относно осигуреното съответствие на проекта с принципите по тази точка.

## 18. Продължителност на процедурата:

Максималната продължителност на проекта е **36 (тридесет и шест) месеца**, считано от датата на влизане в сила на Административния договор за директно предоставяне на безвъзмездна финансова помощ, но не по-късно от 31.12.2029 г.

## 19. Ред за оценяване на проектните предложения:

Оценката на проектното предложение по процедурата се извършва от Комисия, определена със заповед на Ръководителя на Управляващия орган. Проектното предложение се оценява за съответствие с предварително одобрените от Комитета за наблюдение на ПКИП, Методология и критерии за подбор на операции по процедурата, посочени в **т. 20 „Критерии и методика за оценка на проектните предложения“** и **Приложение 3 „Критерии и методика за оценка“** от Условията за кандидатстване. Не се допуска въвеждането на допълнителни критерии за оценка или изменение на критериите по време на провеждането на процедурата по оценка на проектното предложение.

В случаи на установени в процеса на оценката нередовности, непълноти и/или несъответствия на проектното предложение, Управляващият орган изпраща на конкретния бенефициент уведомление за тях, като определя срок за отстраняването им, който не може да бъде по-кратък от 1 (една) седмица. Искането за предоставяне на информация/документи се изпраща чрез Информационната система за управление и наблюдение на средствата от Европейските фондове при споделено управление в България (ИСУН), чрез електронния профил на конкретния бенефициент, за което той ще бъде известен електронно - чрез електронния адрес, асоцииран към неговия профил. Предвид това, промени в профила на конкретния бенефициент в ИСУН са невъзможни. За дата на получаване на искането за документи/разяснения се счита датата на изпращането му чрез ИСУН, независимо дали е получено уведомление на електронния адрес, асоцииран към профила на конкретния бенефициент. Подавайки проектното предложение електронно, конкретният бенефициент се съгласява комуникацията по време на оценката да се провежда единствено чрез ИСУН, в профила, от който е подадено предложението. Съобщенията, получени на електронната поща, посочена от конкретния бенефициент, не са част от кореспонденцията по повод на и във връзка с процеса по оценка. Отговорност на конкретния бенефициент е да проверява регулярно по своя инициатива профила си в ИСУН за наличието на съобщения, отправени към него по повод на и във връзка с производството по предоставяне на безвъзмездна финансова помощ. Конкретният бенефициент представя изисканите допълнителни разяснения и/или документи по електронен път чрез ИСУН.

Допуснатите от конкретния бенефициент нередовности, непълноти и/или несъответствия могат да доведат до препоръки от страна на Управляващия орган за отстраняване на установените нередовности, непълноти и/или несъответствия с оглед постигане на съответствие с критериите за оценка. В уведомлението задължително се съдържа информация, че неотстраняването на установените нередовности може да доведе до прекратяване на производството по отношение на конкретния бенефициент. Срокът за оценка на проектното предложение спира да тече до датата на отстраняването им. В случай че конкретният бенефициент не отстрани в срок нередовност, непълнота и/или несъответствие с изискванията, процедурата може да бъде прекратена.

При наличие на положителен резултат от оценяването, Ръководителят на Управляващия орган в едноседмичен срок от приключване на оценяването взема решение за предоставяне на безвъзмездна финансова помощ за одобреното проектно предложение. Решението на Ръководителя на Управляващия орган се обективира в Административен договор с конкретния бенефициент. Одобреният проект и документите по чл. 26, ал. 1 от ЗУСЕФСУ в частта, определяща условията за изпълнение, са неразделна част от договора.

Подробно описание на техническия процес, свързан с електронното кандидатстване и представянето на допълнителна информация/документи, е посочено в Ръководството за потребителя за модул „Е-кандидатстване“ в ИСУН (**Приложение 7** „Ръководство за потребителя за модул „Е-кандидатстване“ към Условията за кандидатстване).

## 20. Критерии и методика за оценка на проектните предложения:

Оценката се извършва в рамките на един етап въз основа на критериите, подробно описани в **Приложение 3** „Критерии и методика за оценка“ към Условията за кандидатстване. Критериите и методиката за оценка не подлежат на изменение по време на оценката. При извършването на оценката се проверява дали проектното предложение отговаря на всички критерии, като за всеки критерий се поставя оценка „ДА“, „НЕ“ или „Н/П“ (неприложимо).

|  |  |  |  |
| --- | --- | --- | --- |
| **Критерии за техническа и финансова оценка** | | | |
| **I. Цели на проекта, описание на дейностите и организация на изпълнението:** | | | |
|  | да | не | н/п |
| 1. Проектното предложение допринася за постигане на специфичната цел на инвестиционния приоритет и целите на настоящата операция. |  |  |  |
| 2. Проектното предложение е в съответствие с хоризонтални принципи, заложени в чл. 9 на Регламент (ЕС) 2021/1060 на Европейския парламент и на Съвета:  - зачитането на основните права и спазването на Хартата на основните права на Европейския съюз;  - равенството между мъжете и жените, интегрирането на принципа на равенство между половете и отчитането на социалните аспекти на пола;  - недопускане на всякаква дискриминация, основана на пол, расов или етнически произход, религия или вероизповедание, увреждане, възраст или сексуална ориентация;  - достъпност за хората с увреждания (вкл. спазване правата и принципите, залегнали в Конвенцията на ООН за правата на хората с увреждания );  - целта за насърчаване на устойчивото развитие, посочена в член 11 от ДФЕС, като се отчитат целите на ООН за устойчиво развитие, Парижкото споразумение и принципа за „ненанасяне на значителни вреди“. |  |  |  |
| 3. Проектното предложение демонстрира ясна логическа обвързаност между цели, вложени ресурси, предвидени дейности и очаквани резултати. |  |  |  |
| **II. Ефективност на дейностите:** | | | |
| 1. Всички дейности по проекта са ясно и последователно описани, като са посочени причините за избора на всяка една дейност и нейният принос за постигане на очакваните резултати. |  |  |  |
| 2. Планът за изпълнение на дейностите е реалистично планиран и осъществим, като е съобразен с плана за външно възлагане. |  |  |  |
| 3. В проектното предложение са описани начините, чрез които се планира да бъде осигурена устойчивостта на резултатите и ефекта от изпълнението на проекта. |  |  |  |
| 4. Заложените индикатори за постигнати резултати за отчитане на степента на изпълнение на дейностите са измерими и съответстват на дейностите по проекта. |  |  |  |
| 5. Конкретният бенефициент е предложил Екип за администриране на проекта с подходяща квалификация и опит. Предложено е ясно разделение на отговорностите и функциите между отделните членове на екипа. |  |  |  |
| **III. Бюджет и ефективност на разходите:** | | | |
| 1. Кандидатът не е получил финансова помощ със средства от ЕФСУ или чрез други фондове и инструменти на Европейския съюз, както и с други публични средства, различни от тези на кандидата, за същите разходи, за финансирането на които кандидатства по настоящата процедура. |  |  |  |
| 2. Всички разходи, включени в бюджета на проектното предложение, съответстват изцяло на дейностите, предвидени за изпълнение. |  |  |  |
| 3. Всички разходи са ефективни, обосновани и допустими съгласно Условията за кандидатстване, като не е налице дублиране на разходи. |  |  |  |
| 4. Размерът на исканата безвъзмездна финансова помощ е в съответствие с максималния размер, указан в Условията за кандидатстване. |  |  |  |

**ВАЖНО:** В случай че по време на оценката се установи наличие на недопустими или необосновани дейности/разходи, Управляващият орган си запазва правото да отстрани заложените от конкретния бенефициент дейности/разходи. В този случай Комисията за оценка може служебно да нанесе корекции в т. „Бюджет“ от Формуляра за кандидатстване (премахва/коригира съответните разходи от бюджета на проекта) или да предостави на конкретния бенефициент указания и срок за отстраняване на установените нередовности, непълноти и/или несъответствия.

## 21. Начин на подаване на проектните предложения/концепциите за проектни предложения:

Подаването на Формуляра за кандидатстване се извършва изцяло по електронен път чрез попълване на уеб базиран формуляр за кандидатстване и подаване на формуляра и придружителните документи чрез **Информационната система за управление и наблюдение на средствата от Европейските фондове при споделено управление в България (ИСУН)** единствено с използването на валиден **Квалифициран електронен подпис** (КЕП), чрез модула „Е-кандидатстване“ на следния интернет адрес: [**https://eumis2020.government.bg**](https://eumis2020.government.bg)**.**

Подготовката и подаването на проектното предложение в ИСУН се извършва съгласно инструкциите, дадени в **Указанията за електронно кандидатстване** (**Приложение 7** „Ръководство за потребителя за модул „Е-кандидатстване“).

**Проектното предложение се подава електронно чрез ИСУН, като се подписва с валиден КЕП към датата на кандидатстване от законния представител на конкретния бенефициент.**

Препоръчително е проектното предложение да се подава винаги от профила на конкретния бенефициент, а не от друг профил, тъй като впоследствие именно този профил ще бъде използван за комуникация с Управляващия орган и за отстраняване на установените нередовности по време на оценката на проектното предложение. По време на оценката, комуникацията с конкретния бенефициент и отстраняването на нередовностите по подаденото проектно предложение ще се извършват електронно чрез профила на конкретния бенефициент в ИСУН, от който е подаден проектът и промени на посочения профил (вкл. промяна на имейл адреса, асоцииран към съответния профил) са недопустими.

**ВАЖНО:** Разпределението на разходите следва да бъде съобразено със спецификата на изпълняваните дейности. В случаите, когато се предвижда възлагането на дейности по реда на Закона за обществените поръчки, при изготвянето на Формуляра за кандидатстване е необходимо да се вземат предвид нормативните срокове за възлагането, включително и за осъществяване на предварителен контрол, когато е приложимо.

Всички документи се представят на български език без корекции. Документ, чийто оригинал е на чужд език, се представя и в превод на български език.

Документите, посочени в т. 22 „Списък на документите, които се подават на етап кандидатстване“ от настоящите Условия за кандидатстване, към Формуляра за кандидатстване се подават изцяло електронно. Документите се описват в т. „Прикачени електронно подписани документи“ от Формуляра за кандидатстване преди подаването му.

След обявяването на процедурата, Управляващият орган изпраща **покана** до конкретния бенефициент, посочен в т. 11 от настоящите Условия за кандидатстване, с което го информира за възможностите за кандидатстване.

## 22. Списък на документите, които се подават на етап кандидатстване:

Конкретният бенефициент следва да представи следните документи, по изцяло електронен път чрез ИСУН:

**а) Е-Декларация** – по образец **(Приложение 1)**.

**ВАЖНО:** Декларацията се подава чрез деклариране на обстоятелствата в раздел „E-Декларации” от Формуляра за кандидатстване. E-Декларацията от Формуляра за кандидатстване се подписва от законния представител на конкретния бенефициент като същият няма право да оправомощава други лица да я подписват, тъй като с нея се декларират данни, които деклараторът декларира в лично качество или съответно данни за представлявания от него орган, като за верността им се носи наказателна отговорност, която също е лична.

**б)** **Техническа спецификация на предвидените за закупуване активи (ДМА и/или ДНА), ако е приложимо** – попълнена по образец (**Приложение 2**).

В Техническата спецификация конкретният бенефициент следва да посочи минимални технически и/или функционални характеристики на предвидените за придобиване активи (ДМА и/или ДНА), като не е препоръчително да се указват марки, модели и други конкретни технически спецификации, които насочват към определени производители/доставчици.

В случай че общата стойност (цена) на съответен актив (ДМА и/или ДНА), заложена в бюджета на проекта, включва и разходи за допълнителна окомплектовка (допълнителни компоненти, елементи и др. към основния актив, калкулирани от производителя/доставчика с отделна цена в офертата), информация за окомплектовката следва да се съдържа в Техническата спецификация, колона „Минимални технически и/или функционални характеристики”.

В случаите на придобиване и/или разработване на софтуер, минималните технически и/или функционални характеристики, посочени в Техническата спецификация, следва задължително да включват както описание на основните модули на актива, така и негови конкретни технически спецификации/параметри.

В случаите, когато и след допълнително изискване в Техническата спецификация не е посочен ДМА и/или ДНА, заложен в бюджета на проекта, или не са посочени минимални технически и/или функционални характеристики на даден ДМА и/или ДНА, Оценителната комисия ще премахне разходите за съответния/те актив/и от бюджета на проектното предложение.

**в)** **Оферта** за всеки от предвидените за закупуване активи (ДМА и/или ДНА) с предложена цена[[13]](#footnote-13), ако е приложимо- прикачена в ИСУН.

Офертите са необходими за определяне на реалистичността на разходите за придобиване на ДМА и/или ДНА, заложени в бюджета на проекта. Към Формуляра за кандидатстване следва да се представи **по една оферта** за всяка отделна инвестиция в ДМА и/или ДНА с предложена цена. В случаите на придобиване на софтуер се представя една оферта, която следва задължително да включва както описание на основните модули на актива, така и негови конкретни технически спецификации/параметри.

**ВАЖНО:** Офертите трябва задължително да съдържат информация за: наименование на оферента, технически и/или функционални характеристики на ДМА/ДНА, съответстващи на минималните технически и/или функционални характеристики, посочени за съответния актив в Техническата спецификация, цена на актива и вид на валутата. Допълнително от представената оферта следва да е видно лицето, което я е издало от името на оферента, като напр. име, подпис, електронен подпис или разпечатка на електронно съобщение, с което офертата е получена, която също следва да е прикачена в ИСУН.

Не следва да бъдат представяни оферти от лица и/или предприятия, които са пряко или косвено свързани както помежду си, така и с конкретния бенефициент по смисъла на § 1 от Допълнителните разпоредби на Търговския закон, и/или които са в конфликт на интереси с него по смисъла на чл. 61 от Регламент (ЕС, ЕВРАТОМ) № 2024/2509. Това обстоятелство се декларира от конкретния бенефициент в Е-Декларацията (**Приложение 1**).

В случаите, когато и след допълнително изискване конкретният бенефициент не представи оферта или представената оферта не съдържа всички изискуеми реквизити, или техническите/функционални параметри в офертата не съответстват на минималните технически и/или функционални характеристики за съответен ДМА и/или ДНА, посочени в Техническата спецификация, Оценителната комисия ще премахне от бюджета на проекта разходите за съответния/те актив/и, за които се отнася офертата.

Конкретният бенефициент следва да има предвид, че с подаването на Формуляра за кандидатстване по настоящата процедура, се съгласява личните данни на физическите лица, които могат да бъдат подавани във връзка с проекта, включително за целите на отчитането му, да се ползват съгласно Регламент (ЕС) 2016/679 на Европейския парламент на Съвета от 27.04.2016 г. относно защита на физическите лица във връзка с обработването на лични данни и относно свободното движение на такива данни и за отмяна на Директива 95/46/EО и Закона за защита на личните данни. Посоченото се декларира от конкретния бенефициент при подаване на проектното предложение в Е-Декларацията (**Приложение 1**).

Конкретният бенефициент следва да се увери, че всички документи са представени в изискуемата форма съгласно изискванията на настоящите Условия за кандидатстване.

Достоверността на документите, приложения към Формуляра за кандидатстване, се удостоверява чрез подписването на Формуляра за кандидатстване с КЕП посредством ИСУН.

## 23. Краен срок за подаване на проектните предложения:

Ще се прилага процедура чрез директно предоставяне **с един краен срок за кандидатстване – 16.30 часа на 23 февруари 2026 г.**Конкретният бенефициент може да поиска през ИСУН разяснения по документите **в срок до три седмици** преди изтичането на срока за кандидатстване. Разясненията се утвърждават от Ръководителя на Управляващия орган на програмата. Разясненията се дават по отношение на условията за кандидатстване не могат да съдържат становище относно качеството на проектното предложение и са задължителни. Разясненията се съобщават по реда на чл. 26, ал. 8-9 от ЗУСЕФСУ и чл. 5, ал. 4 на ПМС № 23/2023 г., като се публикуват в ИСУН и на интернет страницата на Министерство на иновациите и растежа <https://www.mig.government.bg/programa-konkurentosposobnost-i-inovaczii-v-predpriyatiyata/proczeduri-po-pkip/>.

## 24. Адрес за подаване на проектните предложения/концепциите за проектни предложения:

Формулярът за кандидатстване се подава по електронен път чрез ИСУН на следния интернет адрес: <https://eumis2020.government.bg>

## 25. Допълнителна информация

Решение за предоставяне на безвъзмездна финансова помощ и сключване на Административен договор.

При наличие на положителен резултат от оценяването Ръководителят на Управляващия орган в едноседмичен срок от приключване на оценяването взема решение за предоставяне на безвъзмездна финансова помощ за одобреното проектно предложение. Решението на Ръководителя на Управляващия орган се обективира в Административен договор за директно предоставяне на безвъзмездна финансова помощ с конкретния бенефициент. Одобреният проект и документите по чл. 26, ал. 1 от ЗУСЕФСУ в частта, определяща условията за изпълнение, са неразделна част от договора.

При одобрен оценителен доклад конкретният бенефициент следва да представи:

**1. За целите на изпълнението и електронното отчитане на проекта**, конкретният бенефициент следва самостоятелно да създаде потребителски профили за достъп до ИСУН, като използва функционалностите на системата. Потребителският профил за електронно отчитане се създава от конкретния бенефициент в модул „E-кандидатстване”, раздел „Проектни предложения”, секция (таб) „Профили за Е-отчитане”. За целта в системата следва да се прикачи **Заявление за профил за достъп на ръководител на бенефициента до ИСУН** (**Приложение 9** към Условията за изпълнение) и/или **Заявление за профил за достъп на упълномощени от бенефициента лица до ИСУН** (**Приложение 10** към Условията за изпълнение) – подписано с валиден КЕП от законния представител на конкретния бенефициент.

След проверка на данните, въведени в ИСУН, **УО активира създадения потребителски профил** след сключване на Административния договор с конкретния бенефициент.

**2. Е-Декларация** (**Приложение 1** към Условията за кандидатстване) – подписана с валиден КЕП от законния представител на конкретния бенефициент.

**3. Документ, удостоверяващ определеното от конкретния бенефициент лице, отговорно за счетоводните записвания**, съгласно чл. 13, ал. 3, т. 1 от Закона за финансовото управление и контрол в публичния сектор – подписан с валиден КЕП от законния представител на конкретния бенефициент.

Декларациите/документите по точки 1-3 следва да бъдат подписани с валиден КЕП на локалния компютър, като е препоръчително **подписването да е чрез attached signature** – файл и подпис в един документ (подписът да се съдържа в документа).

Законният представител на **конкретния бенефициент няма право да оправомощава други лица да подписват** декларациите/документите по точки 1-3, тъй като с тях се декларират данни, които деклараторът декларира в лично качество или съответно данни за представлявания от него орган, като за верността им се носи наказателна отговорност, която също е лична.

С одобрен кандидат, по отношение на когото е налице неприключена проверка по сигнал за нередност, може да бъде сключен административен договор за предоставяне на безвъзмездна финансова помощ. В този случай в поканата за сключване на договор УО информира кандидата за обстоятелството, че ако е налице „активен“ сигнал за нередност или нередност при депозиране на искане за плащане, такова няма да бъде извършвано до приключването на сигнала, респективно до приключване на последвалата процедура по администриране на нередността. Извън тези случаи, административен договор не се сключва (до отпадане на основанията за това) при наличие на:

- активен сигнал за нередност със сигналоподател: Дирекция „Защита на финансовите интереси на Европейския съюз (АФКОС)” към Министерство на вътрешните работи, Европейската служба за борба с измамите (ОЛАФ) към Европейската комисия, Държавна агенция „Национална сигурност” (ДАНС), Одитния орган (окончателен одитен доклад).

- образувано досъдебно производство, чийто предмет засяга друг сключен договор за безвъзмездна финансова помощ с одобрения кандидат.

Не може да бъде сключен договор за предоставяне на безвъзмездна финансова помощ с одобрен кандидат, по отношение на когото е налице активна нередност.

Няма да бъде сключван административен договор с конкретния бенефициент, когато са налице задължения във връзка с недължимо платени, надплатени, неправомерно получени или неправомерно усвоени средства, включително лихвите върху тях. При наличие на някое от посочените обстоятелства, покана по чл. 36, ал. 2 от ЗУСЕФСУ до конкретния бенефициент по настоящата процедура не се изпраща.

Решение за прекратяване на процедурата чрез директно предоставяне може да се вземе при следните случаи:

* Когато няма постъпило проектно предложение, в случай че е определен краен срок за подаване или когато всички подадени проектни предложения са оттеглени.
* При спиране на финансирането по съответната програма или на част от нея.
* В случай че конкретният бенефициент не отстрани в срок нередовност/и, непълнота/и и/или несъответствие/я с изискванията.

Индивидуалният административен акт (решение за прекратяване за предоставяне на безвъзмездна финансова помощ) се издават на кандидата като електронен документ по реда на Закона за електронното управление и се съобщава на конкретния бенефициент чрез системата ИСУН на основание чл. 22, ал. 3 от ЗУСЕФСУ. Към съобщението до съответния кандидат се прикача и издадения акт. Актът се счита за връчен с изпращането на съобщението в ИСУН. Управляващият орган не носи отговорност, ако кандидатите не получават уведомления за кореспонденцията с УО на електронния адрес, асоцииран към профила на кандидата. Конкретния бенефициент може да обжалва издадения индивидуален административен акт в 14-дневен срок, считано от датата на съобщаването му (изпращане на съобщението в ИСУН), пред Административния съд по седалище на кандидата.

## 26. Приложения към Условията за кандидатстване:

Е-Декларация – **Приложение 1**

Техническа спецификация на предвидените за закупуване активи (ДМА и/или ДНА) – **Приложение 2**

Критерии и методика за оценка – **Приложение 3**

Описание на приложимите по процедурата индикатори **- Приложение 4**

Информация относно спазване на принципа за „ненанасяне на значителни вреди“ **- Приложение 5**

Указание на министъра на финансите за третиране на данък върху добавената стойност като допустим разход при изпълнение на проекти по програмите, финансирани от Европейския фонд за регионално развитие (ЕФРР), Европейския социален фонд плюс (ЕСФ+), Кохезионния фонд (КФ), Фонда за справедлив преход (ФСП) и Европейския фонд за морско дело, рибарство и аквакултури (ЕФМДРА), Фонд "Убежище, миграция и интеграция" (ФУМИ), Фонд "Вътрешна сигурност" (ФВС), програмата по Инструмента за финансова подкрепа за управлението на границите и визовата политика (ИУГВП), както и на средствата за финансиране на подхода "Водено от общностите местно развитие" от Европейския земеделски фонд за развитие на селските райони (ВОМР) на ЕС, за програмен период 2021 – 2027 г. – **Приложение 6**

Ръководство за потребителя за модул „Е-кандидатстване“ – **Приложение 7**

1. Северозападен регион (СЗР), Северен централен регион (СЦР), Североизточен регион (СИР), Югоизточен регион (ЮИР) и Южен централен регион (ЮЦР). [↑](#footnote-ref-1)
2. Съгласно чл. 73, пар. 2, буква „г“ от Регламент (ЕС) 2021/1060. [↑](#footnote-ref-2)
3. Пакетът документи следва да бъде предварително съгласуван с УО на ПКИП. Следва да бъде извършено и съгласуване за съответствие с приложимите правила за държавните помощи с министъра на финансите, съгласно посоченото в т. 16 от настоящите Условия. [↑](#footnote-ref-3)
4. Съгласно чл. 4, ал. 2 от ПМС № 23 от 13 февруари 2023 г. [↑](#footnote-ref-4)
5. 1) зачитането на основните права и спазването на Хартата на основните права на Европейския съюз; 2) равенството между мъжете и жените, интегрирането на принципа на равенство между половете и отчитането на социалните аспекти на пола; 3) недопускане на всякаква дискриминация, основана на пол, расов или етнически произход, религия или вероизповедание, увреждане, възраст или сексуална ориентация; 4) достъпност за хората с увреждания (вкл. спазване правата и принципите, залегнали в Конвенцията на ООН за правата на хората с увреждания ); 5) целта за насърчаване на устойчивото развитие, посочена в член 11 от ДФЕС, като се отчитат целите на ООН за устойчиво развитие, Парижкото споразумение и принципа за „ненанасяне на значителни вреди“. [↑](#footnote-ref-5)
6. Извършените разходи след дата на подаване на проектното предложение по процедурата ще бъдат възстановени от УО само, ако с кандидата бъде сключен договор за безвъзмездна финансова помощ и при условие, че същите отговарят на всички останали изисквания, посочени в Условията за кандидатстване. [↑](#footnote-ref-6)
7. Включително новоназначени такива. [↑](#footnote-ref-7)
8. Определение и допълнителна информация относно спазване на принципа за „ненанасяне на значителни вреди” са представени в Приложение 5 към Условията за кандидатстване. [↑](#footnote-ref-8)
9. Категориите дейности, за които се прилага са посочени в Приложение I към Директива 2003/87/ЕО на Европейския парламент и на Съвета от 13 октомври 2003 година за установяване на схема за търговия с квоти за емисии на парникови газове в рамките на Съюза и за изменение на Директива 96/61/ЕО на Съвета. [↑](#footnote-ref-9)
10. Следва да се има предвид, че съгласно §33 от Преходните и заключителни разпоредби на Закона за въвеждане на еврото в Република България, в чл. 3 от ЗМСП са извършени промени, касаещи праговете за стойност на оборота и стойност на активите, които се прилагат за определяне на категорията на предприятията.

    Съгласно §60 от Преходните и заключителни разпоредби на Закона за въвеждане на еврото в Република България, посочените промени в ЗМСП (отразени в изменението му, обнародвано в ДВ, бр. 70 от 20.08.2024 г.) влизат в сила от датата, определена в Решение на Съвета на Европейския съюз за приемането на еврото от Република България. В тази връзка ИАНМСП следва да вземе предвид посочените промени в ЗМСП, когато влязат в сила. [↑](#footnote-ref-10)
11. Съгласно информацията за „Харта на основните права на Европейския съюз” и Насоките за прилагане на Хартата на основните права на ЕС, публикувани на интернет адрес - <https://www.eufunds.bg/bg/node/8223> [↑](#footnote-ref-11)
12. Съгласно информацията за „Конвенция на ООН за правата на хората с увреждания” и Насоките за прилагане на Конвенцията на ООН за правата на хората с увреждания, публикувани на интернет адрес - <https://www.eufunds.bg/bg/node/8224> [↑](#footnote-ref-12)
13. В случаите, когато в офертата не е упоменато дали цената е с включен ДДС, се счита:

    - при оферта, издадена от български производител/доставчик - посочената стойност (цена) в офертата е с ДДС;

    - при оферта, издадена от чуждестранен производител/доставчик - посочената стойност (цена) в офертата е без ДДС. [↑](#footnote-ref-13)